دین، هربیر توپلومون تمل ساییلا بیلهجک عنصرلریندن بیریدیر. اگر
آتئییستلر، بعضی آشیری (افراطی) ایدئولوژیلر و یا مالیخولیایی دوشونجه لر
منسوبلارینی سایماساق ، کیمسه بو عنصرو اؤنجه دن و هر زامان توپلومدا نئگاتیو بیر
ائیلم و یا گئری قالما ندنی اولاراق حئساب ائتمیر. نئجه کی دین رولونو توپلومدا هر
زامان و هر دورومدا پوزیتیو حئساب ائتمکده یانلیشدیر.
توپلومسال آراشدیرمالاردا دین عنصرونون (و اوندان تؤره دیلن مذهبلرین) داخیل
اولماسی یئنی بیر شئی دئییل و بیر چوخ آراشدیرمالاردا بونا راست گلمک اولار. اونلو
"ماکس وئبر"ین پروتستان یورومو بیر چوخوموزا ایلک یادا دوشن اؤرنکدیر.
قوزئی آذربایجانیمیزدا، گونئیدن بیرآز فرقلی اولاراق، مذهب (بورادا شیعه) او قدر
گوجلو دئییل. دین (بورادا اسلام) واردیر. کیمسه نین بونا اعتراضی دا یوخ ، توپلوم
دا بوندان راحاتسیز دئییل ، حتی اونو قوروماغا نییتلی ده گؤرونور. آنجاق اونلاردا
دا ، دینین ضعیفلنمه سی و مذهبین گوجلنمه سی احتمالی هر زامان یوکسکدیر. ندن؟ چونکو
اونلاردان اؤنجه بو یولا آددیم باسان گونئی توپلومو ، هله ده بیر دوروم
دهیرلندیرمه سی یاپماقدان ، قازاندیغینی و ایتیردی یینی آنلاماق و دونیایا (یادا
ان آزیندان آیری دوشموش قارداش توپلوملارینا) آختارماقدان عاجیزدیر ، نه یازیق کی.
اگر بیر توپلوم دیندن (و هر نه ییندن) نه آختاردیغینی و نه ایسته دی یینی بیلمزسه ،
و بو قونودا یئنی باخیشلار و یئنی دوشونجه لری آلدیرمازسا ، او زامان گلر مذهب و
باشقا ایدئولوژیلر تورونا دوشر و ایللر بویو سؤمورگلنمهیه محکوم اولار. بونلاری
دوشونمک و تاشینماق زامانی بیزلرده چوخدان گلیب ده کئچیب ، آنجاق دونیانی ساده جه
اؤز دار سیاسی ایدئولوژیلرینده خلاصه ائدنلرین بو قونودا نه قدر محافظه کار
یاناشمالارینی اینسان گؤرونجه ، سیاستین ماکیاولیستی اوزوندن اوره یی بولانیر.
بو سانال و دوزهلتیلمیش اؤلکه ده (ایران) ، یئنه دوزهلتیلمیش بیر مذهبین المینی
داشیماغی سویداشلارینا فخر ساییب ، بو دورومون بیرآز اولسون دهییشمهسینه ایلک
تپکی گؤسترن ، و اوسته لیک میللت سؤزوده آغیزلاریندان دوشمهین اینسانلار وار. بو ،
"میللت"له "امت"ین فرقینی بیلمهمک دئییلده نهدیر؟
***
"تزهپیر ده اخلاق ریاکار بیر رول ایدی. دیللر "شاه حسین ، واه ، حسین!" قیشقیریر ،
باشلار سا دقتی آیری یئره چکیر. بوردا حقیقتله یالان چارپیشیردی. حقیقت طرفدارلاری
اکثریتدی. بو مقدس حزن گونونده تفکرلر ماکسیمم ایکیلشیر ، هر شئی شیطانیلشیردی.
قتل گونو شیطان دا تزهپیره گلیر. شیطان اؤزونه بوندان صرفهلی یئر تاپابیلمز.
اصلینده گلینلر جانلارینی امام حسین یولوندا احسان دئییر..." (رافیق تاغی – عاشورا
کریمینال دورومو – آلاتوران – 2004 – نو.4)
ملامیرهاشم آغانین عاشوراسی ، ائو تیکمه سئوداسی ، فاطمهی زهرانین طالعی ،
میرحبیب کیمی اؤولادلار و...
بونلار شخصی حیکایه لر دئییل ، بیزه چوخ تانیدیق گلن و نئردهایسه یاشادیغیمیز
توپلوم داورانیشلاری و خصلتلریدیرلر.
ترانسفئر ائدیلن مذهب ، رافیق تاغی کیمی یازیچیلاردان خوشلانمیر. اوستهلیک بیرآز
دا میللی حیس داشیسا...
***
هر شئی 2006.نجی ایلده باشلادی. صنعت قزئتینه "آوروپا و بیز" یازیسینی یایینلاماق
اوچون وئرنده ، رافیق تاغی باشینا نهلر گلهجهیینی آز-چوخ بیلیردی (نئجه کی
یازیسینین ایچینده ده اونا اشاره ائدیر).
من او یازینی اوخودوغومدا ، ایکی مسئله منه داها اؤنملی گلدی. بیرینجیسی یانلیش بیر
تصورون دوزهلتیلمهسی ، بعضی لری ظن ائدیرلر کی باتی (غرب) مادیات مرکزی اولدوغو
اوچون ، دوغو (شرق) دا معنویات مرکزیدیر. منجه رافیق تاغی او یازیسیندا ، آوروپا و
خیریستیانلیغی اسلام ایله قارشیلاشدیردیغیندا بئله بیر ظنین یانلیش اولدوغونو
اورتایا قویماق ایسته میش. آنجاق مذهبلرینین های-کویونه یئم آختارانلار
"محمد"پئیغمبره توهین اولموشدور دئیه ائله اورتالیغی داغیتدیلار کی بونلاری دوشونمک
اولمادی.
ایکینجیسی او یازیدا گونئی آذربایجانی اونوتمایاراق ، ایرانین فارس و مذهبی رژیمینی
اولدوقجا اینجیتدی. رافیقین گونئی باره سینده دوشوندوکلری چوخ اؤنملیدیر.
بئله بیر دورومدا ، هم رافیق تاغی و اونون کیمیلری سوسدورماق اوچون ، همده
قوزئیدکی مذهب ترانسفئری ایله مشغول اولان مزدورلارین گوجونو سیناماق اوچون ،
اوپئراسیون باشلاتیلدی...
***
"حضور محترم مرجع عاليقدر جهان شيعه آيت الله العظمي حاج شيخ محمد فاضل لنكراني
(دام عزه)
با سلام اخيرا
يكي از روزنامه هاي جمهوري آذربايجان به نام " صنعت " مقاله ي رافيق تقي روزنامه
نگار مرتد آذري را در صفحات خود درج نموده است كه مورد خشم و غضب مسلمانان منطقه
قرار گرفته است . (همين مقاله همراه با ترجمه خدمتتان تقديم مي گردد.) نويسنده
مقاله با تحليلي مي كوشد اروپا و دين آن را كه مسيحيت است از هر لحاظ برتر
خاورميانه و دين آن را كه اسلام است از هر جهت پست و بي ارزش نشان بدهد. او در
قسمتي از مقاله ساحت مقدس حضرت رسول اكرم (ص) را با كلمات ناپسند و نالايق توهين
كرده تمامي مقدسات اسلام را به تمسخر گرفته و در پايان مقاله اعلام كرده است كه همه
اين مطالب را آگاهانه از روي عمد نوشته است و باز هم خواهد نوشت.
ضمنا همين
روزنامه بارها مقدسات اسلام را مورد هجوم و تحقير قرار داده حتي در چند شماره خود
كتاب منفور "آيات شيطاني" سلمان رشدي را منتشر كرده است.
سئوال:
وظيفه مسلمانان در قبال اين امر غيرقابل تحمل چيست؟
مقلدين حضرتعالي از آذربايجان
بسمه تعالي
چنين شخصي چنانچه
مسلمان زاده باشد با اعترافات مذكور مرتد است و چنانچه كافر بوده از مصاديق ساب
النبي است و در هر صورت برفرض چنين اعترافاتي قتل او بر هر كسي كه دسترسي داشته
باشد لازم است و مسئول روزنامه مذكور كه چنين افكار و عقائدي را با علم و توجه
منتشر مي كند همين حكم را دارد. خداوند اسلام و مسلمين را از شر دشمنان حفظ فرمايد
يريدون ليطفوا نورالله بافواهم والله متم نوره ولوكره الكافرون.
محمد فاضل لنکراني
4/9/85"
(بو اؤلوم حکمو ایرانین جمهوری اسلامی قزئتینده یایینلاندی و ایندیلرده بو حکمو
وئرن شخصین رسمی سیتهسینده واردیر. باخ:
www.lankarani.net/far/new/view.php?ntx=104033)
محمد موحدی کی ایراندا "فاضل لنکرانی" آدی ایله تانینیر، آیت اله خمینی نین اؤزل
طلبه لریندن و خمینی دن سونرا ایران حکومتی طرفیندن آچیقلانان 7 بؤیوک مجتهد دن
بیری ایدی. اونون بو حکمو امضالادیقدان 7 آی سونرا اؤلدوغونو بیلیریک. مزاری قوم
شهرینده دیر.
او اؤلمهدن اؤنجه شیعه مذهبینین قانونلارینی و گلهنکلرینی قوللاناراق بؤیوک بیر
ثیروت ییغمیشدیر. او پوللاری قوروماق اوچون اؤز اوغلونو مجتهد اعلان ائتدی و بوتون
پوللارین اداره سینی اونا تاپیشیردی. بو قونودا اونون وصیتینده بعضی اشارهلر
واردیر. او اوغلونا تاپیشیردی کی او بؤیوک پولدان ،لندن شهرینده بیر بینا تیکیلسین
و...
...میل دارم که در لندن که دروازه دنیا و خانه دوم همه کشورها است مؤسسهای برای
ترویج مکتب اهل بیت علیهم السلام و نشر معارف شیعه اثنی عشریه تاسیس گردد..." (بو
وصیتنامه نین متنی "مرکز اسناد انقلاب اسلامی"نین سیته سینده دورور:
http://www.irdc.ir/fa/content/1764/default.aspx)
***
رافیق تاغی سون یازیسینی 10 نوامبر 2011 ده "کولیس" سیته سینه
یازدی. یازی یئنهده ایران بارهسیندهدیر. "ایران و گلوباللاشما قاچیلمازلیغی"
باشلیغینی داشییان یازی ، اولدوقجا آغیر تنقیدلری ایرانین توپلوم و حکومتینه قارشی
یؤنلتمیشدیر. بو یازیدان بعضی قیسا بؤلوملر:
"...ایران آدلی بیر
دؤولت آرتیق بشریت اوچون دؤزولمز اولموشدور...تورکلویون ماهیتینی آنلامامیش ،
گؤزوموزه سوخدوقلاری فردوسی بئله اینسانلیق اوچون ایدهآل اولابیلمز...معاصر ایران
، آسانلیقلا داغیلاسی میفدیر...اؤز میللتلرینین بئله یازیب-اوخوماق حاقینی
تاپدالایان دینی اؤلکه رهبرلرینه قطعیا عاغیل صاحیبی دئمک اولماز...تئوکراتییایا
اینسانلیق چوخدان یوخ دئییب...چاغداش دونیادا تئوکراتیک دؤولت عئیبهجر و
قورخونجدور و..." (بو یازینین تمامینی بو آدرسده اوخویا بیلیرسینیز:
http://kulis.az/xeber_%C4%B0ran_v%C9%99_qloballa%C5%9Fma_qa%C3%A7%C4%B1lmazl%C4%B1%C4%9F%C4%B1_2595.html)
و بو یازی
یایینلاندیقدان 9 گون سونرا ، 19 نوامبر 2011 ده ، فاضل لنکرانی نین اؤلوم فتواسی ،
باکی دا اجرا اولدو. رافیق تاغی پیچاقلاندی. الینده کیتاب اولماسایدی پیچاق اونو
چوخدان دوغرامیشدی ، آنجاق کیتابین دا قالخان اولماسی بیر یئره قدر ایمیش ، رافیق
خستهخانادا...
***
گؤرونن او کی 2006
دان 2011 ایلینه قدر ، مذهب ترانسفئری داها گوجلنمیش ، مزدور و جاهیل ساییسی
آرتمیشدیر. آرتیق بیر چوخ سیته و تشکیلات بو دوغرولتودا چالیشیرلار و گئنیش ماددی
دستکلرله ، قوزئی ده تهلوکه لی دالغالار یاییلیر. محرم آیی یاخینلاشیر و بو سیتهلر
تهدید کیمی سؤزلره آغیرلیق وئریرلر. ان کیچیک تهدیدلری "یوروویژن" موسیقی
یاریشلارینین آذربایجاندا کئچیریلمهسینه ایذین وئرمهیهجکلریدیر!
طبیعیدیر کی بو
تهلوکهلرین قارشیسیندا ، ساده جه توپلومدا یئنی دوشونجهلرین یاییلماسی
ایمکانلارینی یاراتماق دایانا بیلر. اونلاری بیر گمییه توپلاییب دنیزده باتیرماق
کیمی سؤزلرله مشغول اولانلار نه زامان اؤزلرینه گلهجکلر چوخ دوشونورم.
ایندیکی دوروم دوام
ائدرسه ، گون گلر دئموکراسییه زورلانان حاکمیت ، یوغون بیر مذهبی باسقی ایله
قارشیلاشار و دئموکراسی ایشلرسه (کی گئج-تئز ایشلهمک زوروندادیر) شریعت حکومتی
بوتون (آز-چوخ قالان) آزادلیقلارا دا سون وئرر.
دئموکراسینین بئله
بیر اوزوده وار...
گونای تبریزی
3/9/90
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab pes_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk pes_Arab pes_Arab pes_Arab pes_Arab pes_Arab pes_Arab pes_Arab pes_Arab pes_Arab pes_Arab pes_Arab prs_Arab pes_Arab pes_Arab pes_Arab pes_Arab pes_Arab azb_Arab pes_Arab pes_Arab pes_Arab pes_Arab pes_Arab ara_Arab snd_Arab unk azb_Arab azb_Arab eng_Latn azb_Arab azb_Arab azb_Arab azb_Arab azb_Arab azb_Arab azb_Arab azb_Arab ckb_Arab pes_Arab pes_Arab azb_Arab fur_Latn unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab vec_Latn azb_Arab azb_Arab azb_Arab azb_Arab prs_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab unk